Karen Hækkerup (S), 2009-10-22:
Det må så bero på den grundighed, man synes man skal lovgive med.
Jeg synes, det er vigtigt, når man lovgiver, at man har tænkt sagerne igennem; at man har tænkt igennem, hvilke konsekvenser det her kan få for hver eneste borger, der kan komme i klemme.
Og bare fordi der indtil i dag ikke har været et 14-årigt barn, som nogen har anmodet om at få udleveret, er der intet, der siger, at det ikke kan ske i fremtiden.
Der skal vi altså have lovgivning parat, ellers står man, når den tid kommer, og når sagen kommer – det kan sagtens ske, at den gør det – og siger: Hvorfor tænkte I jer ikke om inde i Folketinget?
Vi har tænkt os om, men det kan jeg høre der er andre der ikke har.
Jeg synes, at det er vigtigt at give det her beslutningsforslag et par ord med på vejen.
Det her beslutningsforslag behandler vi med en hasteprocedure.
Vi førstebehandlede forslaget i tirsdags, hvor vi også afgav betænkning, og i dag skal vi så andenbehandle det, sådan at regeringen i morgen kan tage til rådsmødet og sørge for, at forslaget bliver gennemført i resten af EU.
Hvis ikke vi sørgede for, det kunne komme til rådsmødet i morgen, ville det betyde, at det ville være dybt, dybt problematisk, fordi det så ville kunne lægge hindringer i vejen for traktaten.
Men når jeg synes, det er vigtigt, at vi taler om, hvad der er af konsekvenser i det her beslutningsforslag, er det, fordi der, når man læser bemærkningerne til beslutningsforslaget, står, at en stat ikke kan nægte at udlevere en borger, som har begået kriminalitet i et andet land.
En af de grunde er, at pågældende har immunitet, en anden grund er, at pågældende er under den kriminelle lavalder.
Vi har selvfølgelig rejst spørgsmålet i udvalget, som vi også gjorde det her i Folketingssalen: Betyder det nu, at regeringen er klar til at sende 14-årige til rettergang i Bulgarien?
Til det har svaret været: Ja.
Vi er fra Socialdemokraternes side selvfølgelig dybt, dybt bekymrede over, hvad det er for nogle konsekvenser, sænkning af den kriminelle lavalder kan få, især også hvis man tænker på, hvordan det vil være for et barn at skulle sendes af sted til rettergang i et andet EU-land, vel at mærke helt uden repræsentation af en dansk forsvarsadvokat, for det har man nemlig ikke med.
Vi har været meget i tvivl om, hvad vi skulle gøre med den her sag, men da vi havde førstebehandlingen i tirsdags, oplyste ministeren ikke, at selve udleveringen ville finde sted alligevel, det er noget, vi først har fået opklaret, efter at jeg har stillet skriftlige spørgsmål.
Det vil sige, at direktivet eller rammeafgørelsen, som vi behandler lige nu, altså omhandler kontrolforanstaltninger, som har en mildere konsekvens og indgriben i den fanges liv – den fange, som skal udleveres til rettergang i et andet land – end en varetægtsfængsling vil have.
Det vil sige, at stemmer vi for forslaget her i dag, vil borgere kunne underkastes kontrolforanstaltninger og dermed altså få inddraget deres pas eller få at vide, at de skal melde adresseflytning eller noget andet i stedet for at blive varetægtsfængslet.
Det synes vi er et godt forslag.
Vi synes bare omvendt også, at man må sige nu til de borgerlige medlemmer af det her Ting, at de skal tænke sig om og tænke over, hvad det er, de har gang i.
Der er konsekvenser ved at sænke den kriminelle lavalder – konsekvenser, som rækker langt videre, tror jeg, end ret mange har tænkt over.
Selve udleveringen af en 14-årig vil vi ikke kunne bremse, hvis vi stemmer imod her forslag, for det ligger ikke i den her rammeafgørelse, men i rammeafgørelsen om arrestordre.
Derfor stemmer Socialdemokraterne for, for vi føler os i den grad klemt som en lus mellem to negle; der er to dårlige alternativer at vælge imellem.
Så mit nødråb nu skal blot være til regeringen og til de borgerlige partier og især til de 80 pct. af De Konservatives vælgere, som jeg ved er imod at sænke den kriminelle lavalder: Tænk jer nu om, og tænk over, hvad det her har af konsekvenser også på den lange bane.
Så vil jeg gerne bede om også at få mulighed for at sige, at når vi ender i en situation på et eller andet tidspunkt, hvor vi sender et barn af sted til rettergang i Bulgarien eller i et andet EU-land, skal vi altså sørge for, at vi ikke sender sådan et barn af sted uden forsvarsadvokat, og derfor vil vi, når den her rammeafgørelse kommer til behandling som et lovforslag, selvfølgelig gøre alt, hvad vi overhovedet kan, for at sikre, at danske EU-borgere, der sendes af sted, selvfølgelig skal have mulighed for at have en forsvarsadvokat ved sin side.